Om lag 90 prosent av tungtrafikken, samt mye av personbiltrafikken mellom Oslo og Trondheim, kjører riksvei 3. Sammenlignet med E6 (Hamar-Berkåk) er strekningen gjennom Østerdalen om lag 42 km kortere, har bedre kurvatur, går gjennom færre tettsteder og har mindre bakker. Til forskjell fra E6 over Dovrefjell er riksvei 3 aldri stengt på grunn av været om vinteren. På bakgrunn av dette foreslo partiet Venstre (i Hedmark) i 2007 å flytte E6 til Østerdalen. Innlandet fylkeskommune kaller riksvei 3 for «Den grønne snarvei». Ifølge kommunene langs veien og lastebilsjåførene er den smal og dårlig vedlikeholdt.